Qui som? El Servei Residencial d'Estades Temporals i Respir 

Ofereix **el programa Respir** (proporciona atenció residencial temporal a persones grans i / o persones amb discapacitat intel·lectual amb un determinat grau de dependència) **amb la finalitat de millorar la qualitat de vida de les famílies cuidadores** de persones amb un determinat grau de dependència i residents a la província de Barcelona, proporcionant-los un temps de descans i donant resposta a determinades situacions familiars imprevistes.

El **Servei d'Atenció d'Urgències a la Vellesa (SAUV),** és un programa de suport municipal que posa a disposició dels serveis socials de tots els ajuntaments de la província de Barcelona un recurs d'estades residencials per a **l'acollida temporal de persones majors de 60 anys** que es trobin en una **situació d'abandonament, indefensió o desemparament** per falta de domicili o bé per impossibilitat de viure-hi i que requereixin d'una actuació immediata, mentre els Equips bàsics d’Atenció Social busquen el recurs que més s'ajusta a les seves necessitats.

Des del mes de març del 2020, amb l’arribada de la pandèmia de la Covid19, **els paràmetres de gestió** dels serveis residencials **s’han adaptat contínuament** a les directrius i protocols que han emès les autoritats competents, prioritzant evitar el col·lapse del sistema sanitari i vetllant per la protecció de la salut de la població que s’acull i de les persones treballadores.

En aquest context d’excepcionalitat i de crisi sanitària que hem viscut, **la missió, visió i valors de la Gerència s’han centrat** en posar l’accent **en l’aportació de valor a la societat** i en la responsabilitat i tracte professional i proper per part dels experts.

**Missió**

Oferir estades residencials temporals en els equipaments de què es disposa per als serveis socials bàsics dels municipis de la província de Barcelona, ja sigui per facilitar serveis de suport a les famílies cuidadores de persones amb dependència facilitant-los un temps de descans, o bé per atendre persones grans en situació d’abandonament, indefensió o desemparament.

**Visió**

* Dirigir i impulsar línies d’actuació per adaptar la prestació dels serveis residencials d’estades temporals a les necessitats de les persones usuàries i les seves famílies.
* Potenciar models de gestió organitzativa basats en l’atenció a la persona, la millora contínua de la qualitat i la sostenibilitat.
* Generar confiança.
* Aportar valor a la societat.

**Valors**

* Compromís social i contribució a la millora de la qualitat de vida de les persones.
* Hospitalitat, com a lloc que acull persones amb dependència d’una persona cuidadora i potencia el respecte i la sensibilitat envers els altres.
* Responsabilitat i tracte professional i proper per part dels experts.
* Dignitat humana i comportament honest i ètic.

Quins són els nostres objectius?

* **Adaptar els serveis residencials** per a persones amb dependència a la situació actual de crisi sanitària i social, amb l’objectiu de prevenir brots futurs i minimitzar el risc d’infecció.
* **Atendre situacions d’urgència social** de les persones amb dependència que per alguna causa derivada de la COVID-19 precisen un acolliment temporal, adaptant els serveis residencials a les situacions sobrevingudes.
* **Donar suport a les famílies cuidadores de persones amb dependència**, garantint la cura i l’atenció a les persones acollides als centres residencials d’estades temporals en unes condicions òptimes, intensificant les mesures de seguretat i higiene i minimitzant riscos.
* **Potenciar la coordinació sociosanitària** tant a nivell intern com extern, amb els agents i institucions de cada àmbit.
* **Portar a terme els canvis organitzatius i** les **adaptacions que calgui** en l’organització dels recursos disponibles i del temps de treball de les persones treballadores, per tal de garantir la prestació dels serveis residencials.
* **Adaptar els protocols d’actuació** de tots els àmbits, aplicant els criteris fixats per l’autoritat sanitària.
* **Promoure accions de millora contínua** en aquells àmbits en què es generin canvis i oportunitats, vetllant per la sostenibilitat del model de gestió dels centres residencials d’estades temporals.
* **Aplicar mesures de seguretat i protecció**, tant a les persones acollides com a les treballadores, així com mesures addicionals d’higiene, desinfecció i ús de material de protecció
* Vetllar per l’eficàcia de les dinàmiques i procediments de treball basats en la **coordinació dels diferents col·lectius professionals** i en la gestió compartida amb diferents unitats funcionals.
* **Adaptar els sistemes de gestió de la informació** a la situació per facilitar la presa de decisions i la coordinació sociosanitària.

On estem ubicats?

Som la [Gerència de Serveis Residencials d'Estades Temporals i RESPIR](https://www.diba.cat/es/web/directori/gerencia-de-serveis-residencials-d-estades-temporals-i-respir)

Diputació de Barcelona

Pg. De la Vall d'Hebron, 171  

Recinte Mundet - Pavelló Nord i Edifici Serradell

08035 Barcelona

Voleu més informació sobre els nostres programes?

<https://www.diba.cat/es/web/respir/presentacio>

